《濡须山头亭子》
宋代·郭祥正

孤亭压危峰，绝景入平眺。双崖控巢水，禹力万古耀。

林倾乾象控，涛淙地轴掉。茅茨数椽屋，噫哉魏武庙。

心殊岐山伯，迹异甘棠召。荒戍传遗灵，血食岂亡诮。

吞吴势虽壮，晋起国旋剽。楼船战士去，沧浪尽鱼钓。

平时欲何为，览古谩长啸。愁烟起孤壑，白鸟聚残照。

谁令五月来，不见万山烧。又复想大雪，下上玉岩峤。

重游莫能期，将归且停趬。诗辞搜亦苦，物状竟难肖。

终篇写亭壁，翻惭画师妙。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。